text: Risikerer eksklusion for at kalde homoseksuelle for afvigere
  06 juli 2017 kl. 19.14
  Anni Grimm fra Dansk Folkeparti risikerer at blive smidt ud af partiet. Grimm har kaldt homoseksuelle for afvigere.
  Er bøsser og lesbiske afvigere? Debatten er heftig efter et læserbrev skrevet af Anni Grimm i JyskeVestkysten i mandags. Hun sidder i Vejen Byråd for Dansk Folkeparti.
  Under overskriften: ”Danmark ... et land for afvigere” kalder hun blandt andet homoseksuelle for afvigere.
  - Det ord (afvigere.red.) må ikke bruges, siger hun i TV SYD.
  Anni Grimm, DF, Vejen: "Jeg har ikke tænkt mig at forlade partiet. Hvis partiet ikke synes, at der er plads til mig, er det jo det, de mener. Men det håber jeg ikke."
  Partisekretær Poul Lindholm sendte Anni Grimm en mail, som nærmest er en skriftlig advarsel.  
  - Det er jo aldrig det værd, at man lægger sig ud med det parti, man ellers synes, at man sympatiserer med, siger hun videre.   
  Anni Grimm frygter, at Danmark er truet af politisk overkorrekthed på afvigernes og minoriteternes præmisser.
  I læserbrevet skriver hun bl.a.:
  Problemet opstår jo netop kun, fordi disse afvigere vil påtvinge mig og andre dels at overvære deres mere eller mindre provokerende seksuelle udfoldelser på åben gade eller på landsdækkende tv, dels stiller krav om, at jeg skal synes, at deres afvigertrang er "normal".
  - Ordvalget i mit debatindlæg var bombastisk. Det kunne jeg godt have gjort bedre, forklarer hun til studievært Henrik Skovgaard.
  Anni Grimm, DF, Vejen: "Det er jo aldrig det værd at lægge sig ud med det parti, man ellers synes, at man sympatiserer med."
  Læserbrevet har affødt stærke reaktioner på Facebook. Men Anni Grimm forsvarer ordet ”afvigere”
  - Det betyder jo bare ”en forskellighed”. Og der er jo en forskellighed. Det mener jeg, at det må man have lov til at mene.
  Hun oplyser, at hun er blevet bedt om ikke at bruge ordet mere.
  - Det står ikke i bogen i Dansk Folkeparti.  
  Hun understreger, at hun ikke er imod den forskellighed, som f.eks. homo-vielser er udtryk for.
  Anni Grimm håber ikke, at sagen får flere konsekvenser end et ”hold-kæft-bolsje”, som Henrik Skovgaard kalder det.
  - Jeg har ikke tænkt mig at forlade partiet. Hvis partiet ikke synes, at der er plads til mig, er det jo det, de mener. Men det håber jeg ikke.
  Hun henviser til, at hun har opbakning i sin partiforening, hvor hun for tredje gang er opstillet som spidskandidat.
  